## SITUATSIOONIÜLESANNE KODUTÖÖ KOOSTAMISEKS

**Ülesanne**: Koostada hinnapakkumine sugulaste seltskonnale (4 täiskasvanud inimest vanuses 28-34 aastat) planeeritavale puhkeväljasõidule reaalse majutusettevõtte põhjal.

**Lähteandmed**:

* Toimumise aeg: 15.-17.06.2017
* Seltskond soovib veeta sihtkohas aktiivse nädalalõpu ja tutvuda piirkonna loodusega.
* Osavõtjate arv: 4 täiskasvanud inimest

**Tellimuskiri, millele vastama pead, on järgmine:**

From: Raimo Lehis [mailto: raimo.lehis@gmail.com]

Sent: 20. jaanuar 2017. a. 15:41

To: Majutusettevõte XXX

Subject: väljasõit seltskonnale 15.-17.06.2017

Tere!

Võõrustame sellel suvel oma väliseestlastest sugulasi, kes ei ole siiani veel kordagi Eestis käinud. Kuna tegemist on noorte inimestega, siis lisaks tavapärasele pealinnakülastusele, soovime koos nendega aktiivselt aega veeta ja neile Eestit näidata. Eriti on meie sugulased huvitatud Eesti puhta ja mitmekesise loodusega tutvumisest.

Meie seltskond koosneb kahest abielupaarist ehk siis neljast täiskasvanud inimesest (2 meest ja 2 naist). Soovime majutust soovitavalt laia voodiga kahetubades ajavahemikus 15.-17.06.2017. Saabume neljapäeva hilisõhtul (~20.00) ja laupäeval lahkume orienteeruvalt kell 10 hommikul.

Saabume üheskoos ühe autoga. Kas me saame auto parkida majutusettevõtte juurde ja kui suur on parkimistasu selle eest?

Reedel sooviksime tutvuda piirkonnaga ja veeta aktiivselt aega Eesti looduses. Kuna me piirkonda ei tunne, siis palun soovitage üksikasjalikult, mida me võiksime sellel päeval ette võtta, kui palju aega kulub ja mis see maksab. Kuna tahame pika päeva looduses veeta, siis soovime kindlasti ka lõunasöögi aktiivse päeva lõunaks tellida. Menüü osas erisoove meil ei ole, võib olla ka piknikuna. Kui on võimalik, siis õhtul lõõgastuksime oma seltskonnaga saunas. Kõigi nelja inimese kogu arve tasun mina.

Jääme ootama hinnapakkumist e-meili aadressile raimo.lehis@gmail.com.

Lugupidamisega,

Raimo Lehis

Pärnu mnt 189

Tallinn